b'\n_START_ARTICLE_\nCapelan al Sanctit\xc4\x83\xc8\x9bii Sale\n_START_PARAGRAPH_\nCapelan al Sanctit\xc4\x83\xc8\x9bii Sale (\xc3\xaen latin\xc4\x83 Capellanus Sanctitatis Suae) este un titlu onorific, care poate fi acordat unui preot catolic de c\xc4\x83tre Pap\xc4\x83. \xc3\x8en general, el este atribuit la solicitarea episcopului unei dieceze pentru preo\xc8\x9bii considera\xc8\x9bi merituo\xc8\x99i, de\xc8\x99i foarte rar, dar nu la fel de rar ca titlul similar de prelat de onoare al Sanctit\xc4\x83\xc8\x9bii Sale.\n_START_SECTION_\nTermeni\n_START_PARAGRAPH_\nConform unei defini\xc8\x9bii din epoc\xc4\x83, termenul capelan se refer\xc4\x83 la un preot \xe2\x80\x9ecare oficiaz\xc4\x83 \xc3\xaentr-o capel\xc4\x83 \xc8\x99i f\xc4\x83r\xc4\x83 plat\xc4\x83; preot care asist\xc4\x83 bolnavi sau \xc3\xae\xc8\x99i exercit\xc4\x83 misiunea \xc3\xaen spitale, \xc3\xaen penitenciare, etc.\xe2\x80\x9d._NEWLINE_Completarea al Sanctit\xc4\x83\xc8\x9bii Sale identific\xc4\x83 prelatul care a primit titlul onorific pontifical. \xe2\x80\x9eIstruzione sul conferimento di Onorificenze pontificie\xe2\x80\x9d promulgat de Secretariatul de Stat al Vaticanului la 13 mai 2001 prevede c\xc4\x83 titlul poate fi acordat preo\xc8\x9bilor din clerul secular care au cel pu\xc8\x9bin 35 de ani \xc8\x99i 5 ani de preo\xc8\x9bie (10 pentru clerul din serviciul diplomatic al Sf\xc3\xa2ntului Scaun \xc8\x99i pentru func\xc8\x9bionarii din Curia Roman\xc4\x83). Pentru fiecare diecez\xc4\x83, num\xc4\x83rul total de Monseniori nu trebuie s\xc4\x83 dep\xc4\x83\xc8\x99easc\xc4\x83 10% din num\xc4\x83rul membrilor clerului. Este o practic\xc4\x83 comun\xc4\x83 atribuirea acestui titlu c\xc4\x83tre preo\xc8\x9bii foarte b\xc4\x83tr\xc3\xa2ni sau cu merite deosebite; nu de pu\xc8\x9bine ori, \xc3\xaen trecut, a fost acordat \xc8\x99i preo\xc8\x9bilor cu origini nobile.\n_START_SECTION_\nAcordarea titlului\n_START_PARAGRAPH_\n\xc3\x8en conformitate cu scrisoarea \xc3\xaen form\xc4\x83 motu proprio Pontificalis Domus din 28 martie 1968, acei preo\xc8\x9bi care aveau anterior titlul de camerier secret supranumerar (\xc3\xaen latin\xc4\x83 Supernumerarius Camerarius privatus) au continuat s\xc4\x83 fac\xc4\x83 parte din Casa Pontifical\xc4\x83, sub noul nume de capelani ai Sanctit\xc4\x83\xc8\x9bii Sale. Rangurile inferioare ale camerierilor secre\xc8\x9bi (camerieri onorifici cu ve\xc8\x99m\xc3\xa2nt violet, camerieri extra Urbem, capelani secre\xc8\x9bi onorifici \xc8\x99i camerieri onorifici extra Urbem) au fost abolite._NEWLINE_Originea lor dateaz\xc4\x83 din vremea Papei Urban al VIII-lea (1623-1644). Serviciilor lor nu mai sunt remunerate \xc3\xaencep\xc3\xa2nd din timpul pontificatului Papei Pius al VI-lea (1775-1799). Documentul de numire a lor, acordat de obicei la cererea episcopului lor, este emis de c\xc4\x83tre Secretariatul de Stat._NEWLINE_Membrii capitului unei biserici din Roma \xc8\x99i a catedralei din Lodi poart\xc4\x83 acest titlu de\xc8\x9bine acest titlu durante munere (adic\xc4\x83 \xc3\xaen timp ce de\xc8\x9bin acea \xc3\xaens\xc4\x83rcinare)._NEWLINE_Titlul nu mai expir\xc4\x83, dar necesit\xc4\x83 re\xc3\xaennoire la moartea Papei care l-a acordat.\n_START_SECTION_\nDeosebirea fa\xc8\x9b\xc4\x83 de ceilal\xc8\x9bi preo\xc8\x9bi\n_START_PARAGRAPH_\nLor li se adreseaz\xc4\x83 cu formula de Monsenior \xc8\x99i au anumite privilegii, precum \xc8\x99i ni\xc8\x99te ve\xc8\x99minte ecleziastice distincte de ale celorlal\xc8\x9bi preo\xc8\x9bi. _NEWLINE_Ve\xc8\x99mintele folosite de capelanii Sanctit\xc4\x83\xc8\x9bii Sale sunt prev\xc4\x83zute \xc3\xaen Instruc\xc8\x9biunea  Secretariatului de Stat \xe2\x80\x9eUt sive sollicite\xe2\x80\x9d cu privire la ve\xc8\x99mintele, titlurile \xc8\x99i \xc3\xaensemnele cardinalilor, episcopilor \xc8\x99i prela\xc8\x9bilor minori, promulgat\xc4\x83 la 31 martie 1969 sub semn\xc4\x83tura cardinalului Amleto Giovanni Cicognani din cadrul  Secretariatului de Stat al Vaticanului ._NEWLINE_Capelanii Sanctit\xc4\x83\xc8\x9bii Sale poart\xc4\x83 at\xc3\xa2t ve\xc8\x99minte pentru slujb\xc4\x83, c\xc3\xa2t \xc8\x99i sutan\xc4\x83 neagr\xc4\x83 cu capse, butoni, margini \xc8\x99i c\xc4\x83ptu\xc8\x99eal\xc4\x83 de culoare mov \xc8\x99i br\xc3\xa2u de m\xc4\x83tase purpurie. Au fost eliminate din uz sutana mov, mantaua violet\xc4\x83, br\xc3\xa2ul cu franjuri \xc8\x99i cataramele de pe pantofi, precum \xc8\x99i panglica violet\xc4\x83 de pe p\xc4\x83l\xc4\x83ria neagr\xc4\x83.'